Informacija apie 2012 m. gruodžio 12 d. posėdį

 2012 m. gruodžio 12 d. įvyko Komisijos posėdis, kuriame buvo nagrinėjami šie klausimai:
1. Kęstučio Vilkausko peticijos „Dėl Lietuvos Respublikos baudžiamojo kodekso 259, 260, 261, 264, 265 ir 266  straipsnių pakeitimo ir dėl gydymo metadonu uždraudimo“  nagrinėjimas iš esmės.

2. Vytauto Bako ir Dovilės Mikučionytės peticijos „Dėl Lietuvos Respublikos baudžiamojo kodekso 286 straipsnio pakeitimo“  nagrinėjimas iš esmės.

3. Dėl Renatos Arnauskaitės kreipimosi „Dėl Baltijos kelio apdovanojimų“. 

4.  Antano Algimanto Miškinio kreipimosi „Dėl Lietuvos Respublikos administracinių ginčų komisijų įstatymo papildymo“.
5. Dėl Olego Polovinkos pareiškimo.

6. Dėl Vilniaus apygardos administracinio teismo (toliau – Teismas) šaukimo atvykti į Teismo posėdį 2013 m. sausio 14 d. dalyvauti atsakovu byloje  dėl pareiškėjo Valerijaus Savenkovo skundo „Dėl  sprendimo panaikinimo, įpareigojimo atlikti veiksmus ir žalos atlyginimo“.

7. Dėl Valdo Falkausko kreipimosi „Dėl Lietuvos Respublikos valstybės garantuojamos teisinės pagalbos įstatymo kai kurių normų, reglamentuojančių ir reguliuojančių advokatų teikiamos valstybės garantuojamos teisinės pagalbos apmokėjimą, panaikinimo“.

Pirmuoju klausimu buvo priimtas sprendimas atmesti Kęstučio Vilkausko peticijoje „Dėl Lietuvos Respublikos baudžiamojo kodekso 259, 260, 261, 264, 265 ir 266  straipsnių pakeitimo ir dėl gydymo metadonu uždraudimo“ pateiktus pasiūlymus  pakeisti Lietuvos Respublikos Baudžiamojo kodekso (toliau LR BK) 259, 260, 261, 264, 265 ir 266 straipsnius, padidinant bausmes už narkotinių ir psichotropinių medžiagų disponavimą, platinimą, lenkimą vartoti, neteisėtą aguonų,  kanapių ir pirmos kategorijos narkotinių ar psichotropinių medžiagų pirmtakų (prekursorių), auginimą, platinimą, realizavimą, gabenimą, gaminimą, įgijimą, laikymą, siuntimą arba pardavimą ar kitokį realizavimą“.  
Komisija tokį sprendimą priėmė, atsižvelgusi į Teisingumo ministerijos   pateiktą nuomonę ir todėl, kad LR BK 259, 260, 261, 264, 265 ir 266 straipsniuose numatytos sankcijos yra pakankamai griežtos ir proporcingos padarytai nusikalstamai veikai, o pasiūlymai sugriežtinti sankcijas visuose minėtuose baudžiamojo įstatymo straipsniuose neatitinka adekvatumo ir proporcingumo reikalavimų:  LR BK 259 straipsnio 1 dalies sankcijos viršutinę ribą siūloma padidinti 2,5 karto, to paties straipsnio 2 dalyje siūloma numatyti 4 metų laisvės atėmimo bausmę, kai dabar galiojančiame LR BK numatyta sankcija apskritai nesusijusi su laisvės atėmimu, LR BK 260 straipsnio 3 dalyje siūloma apatinę sankcijos ribą pakelti nuo 10 iki 15 metų laisvės atėmimo, o viršutinę ribą siūloma sugriežtinti nuo 15 metų iki 20 metų laisvės atėmimo, LR BK 261 straipsnio 1 dalyje siūloma apatinę sankcijos ribą pakelti nuo 3 iki 20 metų laisvės atėmimo, viršutinę ribą siūloma sugriežtinti nuo 12 metų iki 25 metų laisvės atėmimo, LR BK 264 straipsnio 2 dalyje siūloma apatinę sankcijos ribą pakelti nuo 3 iki 10 metų laisvės atėmimo, o viršutinę ribą siūloma sugriežtinti nuo 10 metų iki 20 metų laisvės atėmimo ir t. t. Pažymėtina, kad už žymiai pavojingesnes nusikalstamas veikas bausmių ribos baudžiamajame įstatyme nesiekia 20 metų laisvės atėmimo:  už draudžiamą karo ataką gresia laisvės atėmimas nuo 5 iki 15 metų, už valstybės perversmo organizavimą ar dalyvavimą sąmoksle valstybės perversmui įvykdyti arba dalyvavimą perversme – laisvės atėmimas nuo 4 iki 20 metų, už kito žmogaus nužudymą – laisvės atėmimas nuo 7 iki 15 metų.   Atsižvelgiant į tai, manytina, kad pareiškėjo siūlomas sankcijų griežtinimas yra nepamatuotas, peržengiantis tiek adekvatumo, tiek proporcingumo ribas. 

Pagal Konstitucinio Teismo doktriną, konstituciniai teisingumo, teisinės valstybės principai reiškia, jog už teisės pažeidimus valstybės nustatomos poveikio priemonės turi būti proporcingos (adekvačios) teisės pažeidimui, jos turi atitikti siekiamus teisėtus ir visuotinai svarbius tikslus, neturi varžyti asmens akivaizdžiai labiau, negu reikia šiems tikslams pasiekti. Konstitucinio Teismo doktrinoje ne kartą akcentuota, kad tarp siekiamo tikslo nubausti teisės pažeidėjus ir užtikrinti teisės pažeidimų prevenciją ir pasirinktų priemonių šiam tikslui pasiekti turi būti teisinga pusiausvyra (proporcingumas), už teisės pažeidimus valstybės nustatomos poveikio priemonės turi būti būtinos demokratinėje visuomenėje (Lietuvos Respublikos Konstitucinio Teismo 2000 m. gruodžio 6 d., 2001 m. spalio 2 d., 2003 m. birželio 10 d., 2004 m. sausio 26 d., 2005 m. lapkričio 3 d., 2005 m. lapkričio 10 d., 2008 m. sausio 21 d., 2008 m. kovo 15 d., 2008 m. rugsėjo 17 d. nutarimai).

Pažymėtina ir tai, kad siekiant tinkamai įgyvendinti baudžiamąjį įstatymą, svarbu užtikrinti ne bausmės griežtumą, bet baudžiamosios atsakomybės neišvengiamumo principo laikymąsi. 

Be to, teismų praktikoje dėl siūlomų pakeisti LR BK straipsnių nekyla taikymo problemų, nei nustatant konkrečių nusikalstamų veikų požymius, nei skiriant numatytas sankcijas. Šie baudžiamojo įstatymo straipsniai yra suderinti ir su tarptautinių teisės aktų nuostatomis.
Antruoju klausimu buvo priimtas sprendimas atmesti Vytauto Bako ir Dovilės Mikučionytės peticijoje „Dėl Lietuvos Respublikos baudžiamojo kodekso 286 straipsnio pakeitimo“ pateiktą pasiūlymą pakeisti Lietuvos Respublikos baudžiamojo kodekso (toliau – LR BK) 286 straipsnį, ir jį išdėstyti taip:

„286 straipsnis. Pasipriešinimas valstybės tarnautojui ar viešojo administravimo funkcijas atliekančiam asmeniui
1.
Tas, kas grasindamas tuoj pat panaudoti fizinį smurtą arba panaudodamas fizinę jėgą pasipriešino valstybės tarnautojui ar kitam viešojo administravimo funkcijas atliekančiam asmeniui, kai tokia veika nebuvo padaryta žalos nukentėjusiojo sveikatai, baudžiamas viešaisiais darbais arba bauda, arba laisvės atėmimu iki šešių mėnesių.

2. Tas, kas darydamas šio straipsnio 1 dalyje numatytą veiką panaudojo ginkluotą jėgą ir/arba sukėlė nukentėjusiajam fizinį skausmą arba nežymiai jį sužalojo ar trumpam susargdino, baudžiamas laisvės apribojimu arba areštu, arba laisvės atėmimu iki trejų metų.“

 Toks sprendimas buvo priimtas todėl, kad patenkinus peticijoje pateiktą pasiūlymą, nebūtų pasiektas joje keliamas tikslas griežtinti baudžiamąją atsakomybę už pasipriešinimą valstybės tarnautojui ar kitam viešojo administravimo funkcijas atliekančiam asmeniui, kada nukentėjusiajam buvo sukeltas fizinis skausmas ar nežymiai sutrikdyta sveikata. Peticijoje pareiškėjai nurodo, kad  peticijos tikslas – nustatyti tokį teisinį reglamentavimą, kuris užtikrintų, kad už pasipriešinimą valstybės tarnautojui ar kitam viešojo administravimo funkcijas atliekančiam asmeniui, kuomet nukentėjusiajam buvo sukeltas fizinis skausmas arba nežymiai sutrikdyta jo sveikata, nebūtų skiriamos švelnesnės bausmės nei numatyta LR BK 140 straipsnio 1 dalyje, t. y. nebūtų skiriama mažesnė bausmė nei 1 m. laisvės atėmimas, tačiau pareiškėjų pasiūlymas dėl LR BK 286 straipsnio suformuluotas priešingai – nors siūloma baudžiamąją atsakomybę griežtinti, realiai pateiktu pasiūlymu ji švelninama:

1) pirmoje siūlomo LR BK 286 straipsnio dalyje, kai pasipriešinama pareigūnui, bet nepadaroma žalos jo sveikatai, griežčiausia siūloma bausmė – 6 mėn. laisvės atėmimo, nors pagal dabar galiojantį reguliavimą numatyta iki 3 m. laisvės atėmimo;

2) antroje siūlomo LR BK 286 straipsnio dalyje išbraukus viešųjų darbų ir baudos bausmes, lieka tokios bausmės kaip laisvės apribojimas ar areštas, kurios yra švelnesnės bausmės nei 1 m. laisvės atėmimo.


Be to, pasipriešinimo valstybės tarnautojui ar viešojo administravimo funkcijas atliekančiam asmeniui pagrindinis objektas, į kurį kėsinamasi, yra normali tokių asmenų, atliekančių nustatytas funkcijas, veikla. Asmens sveikata yra tik papildomas šios nusikalstamos veikos objektas. Fizinis smurtas yra pasipriešinimo priemonė ir jeigu tokiais veiksmais asmeniui nežymiai sutrikdoma sveikata ar sukeliamas fizinis skausmas, tokia veika įstatymo leidėjo pripažįstama ne tokia pavojinga kaip pats pasipriešinimas valstybės tarnautojui ar viešojo administravimo funkcijas atliekančiam asmeniui (atsižvelgiant į sankcijas), ir ją turėtų apimti pasipriešinimo valstybės tarnautojui ar viešojo administravimo funkcijas atliekančiam asmeniui sudėtis. 


Pažymėtina, kad išsamiai neišanalizavus bausmių skyrimo pagrindų kiekvienu konkrečiu atveju, negalima teigti (kaip kad teigiama peticijoje), jog teismai skiriant bausmes nesilaiko bausmių skyrimo nuoseklumo ir vieningumo, ir remiantis tuo įtvirtinti teismų diskreciją, skiriant bausmes, siaurinančias ribas.


Pažymėtina ir tai, kad realizuojant baudžiamąją atsakomybę, svarbiausias tikslas turi būti, kad asmuo, pripažintas kaltu nusikalstamos veikos padarymu, neišvengtų teisingos, proporcingos ir efektyvios bausmės. Bausmės griežtumas pats savaime nepadės pasiekti bausmės tikslų.

Trečiuoju klausimu buvo nuspręsta, jog Renatos Arnauskaitės kreipimasis „Dėl Baltijos kelio apdovanojimų“ neatitinka Peticijų įstatymo nustatytų reikalavimų kreipimosi formai ir turiniui.

Peticijų įstatymo 4 straipsnis reikalauja, kad siūlymai ir reikalavimai būtų suformuluoti aiškiai ir suprantamai. Tuo tarpu kreipimesi tik siūloma „pripažinti Baltijos kelio apdovanojimus valstybiniais, nes kada jie nėra pripažinti, susidaro įspūdis, kad Baltijos kelias, kaip ir kiti susiję su nepriklausomybe įvykiai, buvo kažkas nerimto ar negerai“.

Atsižvelgiant į tai, būtina kreipimąsi parašyti, aiškiai suformuluojant savo siūlymus ir reikalavimus, kurių tenkinimui reikėtų keisti, papildyti Lietuvos Respublikos valstybės apdovanojimų įstatymą, taip pat būtina nurodyti savo siūlymų priežastis ir tikslus, siūlymus reikia pagrįsti. 

Kartu pareiškėja informuojama, kad šiuo metu Lietuvos Respublikos valstybės apdovanojimų įstatymo 4 straipsnis  nustato, kad  Valstybės apdovanojimai – tai Respublikos Prezidento dekretu skiriami ordinai, medaliai ir kiti pasižymėjimo ženklai. 
Ordinai yra šie:  Vytauto Didžiojo ordinas, Vyčio Kryžiaus ordinas, Lietuvos didžiojo kunigaikščio Gedimino ordinas ir Ordinas „Už nuopelnus Lietuvai“. 
 Medaliai ir kiti pasižymėjimo ženklai yra šie: Vyčio Kryžiaus ordino vėliava,  Žūvančiųjų gelbėjimo kryžius,  Vyčio Kryžiaus ordino medalis,  Vytauto Didžiojo ordino medalis, Lietuvos didžiojo kunigaikščio Gedimino ordino medalis, Ordino „Už nuopelnus Lietuvai“ medalis, Sausio 13-osios atminimo medalis.

Ketvirtuoju klausimu, vadovaujantis Peticijų įstatymo 9 straipsnio 3 dalies 2 ir 4 punktais, buvo priimtas sprendimas Antano Algimanto Miškinio kreipimosi „Dėl Lietuvos Respublikos administracinių ginčų komisijų įstatymo papildymo“ nepripažinti peticija.

Toks sprendimas buvo priimtas todėl, kad kreipimesi pateiktas pasiūlymas papildyti Administracinių ginčų komisijų įstatymo 4 straipsnį yra nepagrįstas, nes pasiūlymo neįmanoma įgyvendinti – nėra objekto, kurį būtų galima keisti ar pildyti. 2010 m. priėmus  Lietuvos Respublikos administracinių ginčų komisijų įstatymo 2, 3, 5, 6, 18 straipsnių pakeitimo ir 4 straipsnio pripažinimo netekusiu galios įstatymą Nr. XI-925 (Žin., 2010, Nr. 76-3871), Administracinių ginčų komisijų įstatymo 4 straipsnis  buvo pripažintas netekusiu galios. 
Be to, savivaldybių administracinių ginčų komisijų statusą, jų sudarymo ir darbo tvarką jau nustato  Administracinių ginčų komisijų įstatymo 3, 5 ir 6 straipsniai, kuriuose nustatyta, kas gali būti šių komisijų nariais ir pirmininku bei sekretoriumi, jų skyrimo ir atleidimo tvarka, kas  aptarnauja savivaldybių visuomenines administracinių ginčų komisijas  ir kt.

Penktuoju klausimu buvo nuspręsta, kad Olego Polovinkos pareiškimas negali būti nagrinėjamas Peticijų įstatymo nustatyta tvarka, nes jis neatitinka jo nustatytų reikalavimų, kreipimosi formai ir turiniui.

Taip pat buvo priimtas sprendimas informuoti pareiškėją apie Peticijų įstatyme nustatytus   svarbiausius peticijos teisės įgyvendinimo tvarkos elementus.

Šeštuoju klausimu buvo priimtas sprendimas  parašyti Vilniaus apygardos administracinio teismui (toliau – Teismas) raštą, kuriame būtų prašoma  bylą nagrinėti Komisijai nedalyvaujant. 

Komisija yra gavusi Teismo šaukimą atvykti į Teismo posėdį 2013 m. sausio 14 d. dalyvauti atsakovu byloje  dėl pareiškėjo Valerijaus Savenkovo skundo „Dėl sprendimo panaikinimo, įpareigojimo atlikti veiksmus ir žalos atlyginimo“. 

Teismo posėdis turėjo vykti 2012 m. lapkričio 20 d., tačiau posėdis neįvyko.  Atsižvelgiant į tai, posėdis buvo  perkeltas į 2013 m. sausio 14 d. 

Dar 2012 m. lapkričio 7 d. Komisija parašė Teismui  raštą, prašydama bylą  nagrinėti jai nedalyvaujant.

Septintuoju klausimu, vadovaujantis Peticijų įstatymo 9 straipsnio 1 dalimi, buvo nuspręsta Vaido Falkausko kreipimąsi  persiųsti Vyriausybės Peticijų komisijai išnagrinėti ta apimtimi, kurioje siūlote „panaikinti iš LR Valstybės garantuojamos teisinės pagalbos įstatymo išplaukiančių poįstatyminių teisės normų, reglamentuojančių ir reguliuojančių advokatų teikiamos valstybės garantuojamos teisinės pagalbos apmokėjimą, nuostatas, įteisinančias imperatyvią teisinių paslaugų apmokėjimo tvarką.  Atitinkamus teisės aktų pakeitimus turėtų atlikti ir Vyriausybė, nes pagal dabartinį reguliavimą būtent jai pavesta konkretizuoti teisių paslaugų apmokėjimo tvarką teikiant antrinę teisinę pagalbą. Nustatytina tokia advokatų teikiamų teisinių paslaugų apmokėjimo tvarka, kurios pagrindiniai principai yra tarptautiniuose advokatų veiklą reglamentuojančiose teisės aktuose, Lietuvos Respublikos Konstitucijoje ir LR Civiliniame Kodekse.“ 

Komisija taip pat, vadovaudamasi Peticijų įstatymo 4 straipsniu,  nusprendė kreipimosi nenagrinėti Peticijų įstatymo nustatyta tvarka, ta apimtimi, kurioje yra pateikti pasiūlymai, kurių tenkinimui reikėtų keisti, pripažinti netekusiu galios Lietuvos Respublikos Valstybės garantuojamos teisinės pagalbos įstatymo nuostatas, ar šį įstatymą papildyti, nes kreipimasis neatitinka Peticijų įstatymo  nustatytų reikalavimų kreipimosi formai ir turiniui. 

Peticijų įstatymo 4 straipsnis reikalauja, kad siūlymai ir reikalavimai būtų suformuluoti aiškiai, konkrečiai ir nedviprasmiškai. Tuo tarpu, pasiūlymai yra suformuluoti labai abstrakčiai: „panaikinti LR Valstybės garantuojamos teisinės pagalbos įstatymo teisės normų, reglamentuojančių ir reguliuojančių advokatų teikiamos valstybės garantuojamos teisinės pagalbos apmokėjimą, nuostatas, įteisinančias imperatyvią teisinių paslaugų apmokėjimo tvarką“, „nustatyti tokią advokatų teikiamų teisinių paslaugų apmokėjimo tvarką, kurios pagrindiniai principai yra tarptautiniuose advokatų veiklą reglamentuojančiose teisės aktuose, Lietuvos Respublikos Konstitucijoje ir LR Civiliniame Kodekse“.

